Life-hospitaal gesluit ná brandDie brandende Life Chatsmed Garden-hospitaal in Chatsworth. (Foto: Verskaf) Die Life Chatsmed Garden-hospitaal in Chatsworth, KwaZulu-Natal, is grotendeels gesluit nadat ’n brand oor die naweek hier uitgebreek het. Die hospitaal se ongevalle-eenheid word wel nie deur die brand geraak nie en is steeds oop om pasiënte te ontvang. Bhaviksha Maharaj, streekbestuurder by Life Healthcare, sê pasiënte moes vroeg Sondag inderhaas na ander private hospitale in die omgewing oorgeplaas word nadat ’n brand in die vroeë oggendure in een van die sale uitgebreek het. Geen pasiënte of personeel is tydens die brand beseer nie. Die sproeierstelsel het wel waterskade tot gevolg gehad en die hospitaal bly nou vir eers gesluit “totdat dit vanuit ’n gesondheid- en veiligheidsperspektief veilig geag word om te heropen”, sê Maharaj. Die brandende Life Chatsmed Garden-hospitaal in Chatsworth. (Foto: Verskaf) Dit is nie in die stadium duidelik hoeveel skade aan die hospitaal aangerig is nie. Die oorsaak van die brand is ook nog onbekend. Maharaj sê hospitaalingenieurs en die plaaslike brandweerowerhede het reeds ondersoek na die oorsaak van die brand ingestel. Maharaj sê pasiënte sal tot verdere kennisgewing by die Life Chatsmed Garden-hospitaal se ongevalle-eenheid ondersoek en gestabiliseer word. Pasiënte wat opgeneem moet word, sal vandaar na ander hospitale oorgeplaas word vir verdere mediese behandeling. “Ons prioriteit [ten tyde van die brand] was om die veiligheid van al ons pasiënte en werknemers te verseker en ek wil graag ons werknemers en die nooddienste daarvoor loof dat hulle ons protokolle korrek gevolg het. Ons protokol het verseker dat klinies geassesseerde pasiënte in oorleg met dokters, verpleegsters en paramedici na susterhospitale oorgeplaas kon word, indien nodig.” Shawn Herbst, woordvoerder van Netcare 911, het Maandag aan Maroela Media bevestig pasiënte is na hospitale in Durban oorgeplaas. Die vlamme is vroeg Sondag deur die eThekwini-brand-en-reddingsdiens geblus.